Afrikaans: Skakelpraktisyns wat die internet as deel van hulle skakelwerkaksies gebruik, pas dikwels nie die interaktiewe eienskappe van die internet optimaal toe nie. Hierdie artikel is gebaseer op ’n studie wat ten doel gehad het om die leemte in skakelkundige navorsing wat betref die toepassing van nuwe kommunikasietegnologie te ondersoek. Die navorsing het op die interaktiewe aard van die internet gefokus en die simmetriese tweerigtingmodel van skakelwerk op die webwerwe van tien Suid-Afrikaanse NRO’s is toegepas. Die artikel bespreek twee van hierdie NRO’s en hulle benutting van die Wêreldwye Web. Die ondersoek het getoon dat ’n deeglike begrip van die toepaslike kommunikasiefunksie en van die rol van skakelwerk waarskynlik baie meer belangrik is as tegniese kennis vir die suksesvolle bestuur van ’n webwerf. Die begryp en die toepassing van die simmetriese tweerigtingmodel kan op die lang termyn lei tot die optimumgebruik van ’n organisasie se webwerf.